A BIZOTTSÁG HATÁROZATA
(2006. április 28.)
a közös halászati politika irányításához szükséges adatok összegyűjtésével és kezelésével kapcsolatban bizonyos tagállamokban 2006-ban felmerült kiadások támogathatóságáról
(az értesítés a C(2006) 1704. számú dokumentummal történt)
(Csak az angol, dán, holland, észt, finn, francia, görög, lengyel, lett, litván, máltai, német, olasz, portugál, spanyol, svéd és szlovén nyelvű szöveg hiteles.)
(2006/315/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az adatgyűjtés során a tagállamokban felmerülő kiadásokhoz, valamint a közös halászati politikát támogató tanulmányok és kísérleti projektek finanszírozásához nyújtott közösségi pénzügyi hozzájárulásról szóló, 2000. június 29-i 2000/439/EK tanácsi határozatra (1) és különösen annak 4. cikke (3) bekezdésére,
mivel:
(1)
A 2000/439/EK határozat meghatározza azokat a feltételeket, amelyek teljesülése esetén a tagállamok hozzájárulást kaphatnak a Közösségtől a nemzeti programjaikban felmerült kiadásaik fedezésére a közös halászati politika irányításához szükséges adatok összegyűjtésére és kezelésére vonatkozó közösségi keret létrehozásáról szóló, 2000. június 29-i 1543/2000/EK tanácsi rendelet (2) rendelkezéseinek megfelelően. A fenti határozat értelmében a Bizottság - a tagállamok által adott információk alapján - évente dönt a tagállamok becsült kiadásainak támogathatóságáról, valamint a közösségi pénzügyi hozzájárulás összegéről.
(2)
A Bizottság Belgiumtól, Ciprustól, Dániától, az Egyesült Királyságtól, Észtországtól, Finnországtól, Franciaországtól, Görögországtól, Hollandiától, Írországtól, Lengyelországtól, Lettországtól, Litvániától, Máltától, Németországtól, Olaszországtól, Portugáliától, Szlovéniától, Spanyolországtól és Svédországtól megkapta a nemzeti programokról szóló éves beadványokat, amelyek leírják azon adatokat, amelyeket 2006. január 1. és 2006. december 31. között szándékoznak összegyűjteni az 1543/2000/EK rendeletnek megfelelően. Ezek az államok a 2000/439/EK határozat 4. cikkében említett kiadásokhoz történő pénzügyi hozzájárulásokhoz is benyújtottak kérelmet.
(3)
A halászati ágazatban az alapszintű és a bővített közösségi adatgyűjtési programok létrehozataláról és az 1543/2000/EK tanácsi rendelet alkalmazására vonatkozó részletes szabályok megállapításáról szóló, 2001. július 25-i 1639/2001/EK bizottsági rendelet 6. cikkének megfelelően (3) a Bizottság megvizsgálta a tagállamok 2006-ra szóló nemzeti programjait, és azok alapján felbecsülte a kiadások támogathatóságát. Az első részletet ezen értékelés alapján, a 2000/439/EK határozat 6. cikke (1) bekezdése a) pontjával összhangban kell megküldeni az érintett tagállamnak.
(4)
A második részletet 2007-ben azt követően kell továbbítani, hogy a 2000/439/EK határozat 6. cikke (1) bekezdése b) pontjának és az 1639/2001/EK bizottsági rendelet 6. cikke (2) bekezdésének megfelelően benyújtásra és a Bizottság általi elfogadásra került az a pénzügyi és technikai jelentés, amelyben részletesen kifejtik az alapszintű és a bővített program elkészítésekor meghatározott célok megvalósításának szintjét.
(5)
Az e határozatban előírt intézkedések összhangban vannak a halászati és akvakultúra-ágazati bizottság véleményével,
ELFOGADTA EZT A HATÁROZATOT:
1. cikk
Ezen határozat 2006-ra minden tagállamra nézve meghatározza a támogatható kiadások összegét, valamint a közösségi pénzügyi hozzájárulás mértékét a közös halászati politika irányításához szükséges adatok gyűjtéséhez és kezeléséhez.
2. cikk
A közös halászati politika irányításához szükséges adatok összegyűjtésekor és kezelésekor felmerült - az I. mellékletben megállapított - kiadások feljogosítanak közösségi pénzügyi hozzájárulásra, amely nem lépheti túl az alapprogram támogatható kiadásainak 50 %-át az 1543/2000/EK rendelet 5. cikkének megfelelően.
3. cikk
A közös halászati politika irányításához szükséges adatok összegyűjtésekor és kezelésekor felmerült - a II. mellékletben megállapított - kiadások feljogosítanak közösségi pénzügyi hozzájárulásra, amely nem lépheti túl a bővített program támogatható kiadásainak 35 %-át az 1543/2000/EK rendelet 5. cikkének megfelelően.
4. cikk
(1) A Közösség első részletként az I. és II. mellékletben megállapított közösségi pénzügyi hozzájárulás 50 %-át fizeti.
(2) A második részletet 2007-ben, a 2000/439/EK tanácsi határozat 6. cikke (1) bekezdése b) pontjának megfelelő pénzügyi és technikai jelentés átvételét és elfogadását követően kell megküldeni.
5. cikk
(1) Az e határozat alapján támogatható összeg kiszámításánál használt euro átváltási árfolyam a 2005 májusában hatályban lévő árfolyam.
(2) A gazdasági és monetáris unió harmadik szakaszában részt nem vevő tagállamoktól beérkező, nemzeti valutában kifejezett költségnyilatkozatokat és előlegre irányuló kérelmeket euróba át kell számítani azon az árfolyamon, amely abban a hónapban van hatályban, amikor a Bizottság megkapja a nyilatkozatokat és a kérelmeket.
6. cikk
Ennek a határozatnak a Belga Királyság, a Dán Királyság, a Németországi Szövetségi Köztársaság, az Észt Köztársaság, a Görög Köztársaság, a Spanyol Királyság, a Francia Köztársaság, Írország, az Olasz Köztársaság, a Ciprusi Köztársaság, a Lett Köztársaság, a Litván Köztársaság, a Máltai Köztársaság, a Holland Királyság, a Lengyel Köztársaság, a Portugál Köztársaság, a Szlovén Köztársaság, a Finn Köztársaság, a Svéd Királyság és Nagy-Britannia és Észak-Írország Egyesült Királysága a címzettje.
Kelt Brüsszelben, 2006. április 28-án.